Ego Aremburgis, Domina de Airriaco, notum facio universis presentes literas inspecturis, quod ego literas sigillatas sigillo dilecti et fidelis mei Joannis de Pria, domini de Busencay, militis, non cancellatas, non viciatas, nec in aliqua parte sui abolitas, vidi et seriatim inspexi in hec verba: Ego Joannes de Pria, dominus de Busencay, miles, notum facio presentibus et futuris quod ego ob remedium anime mee, de voluntate Isabellis, uxoris mee, dedi et concessi in perpetuam eleemosynam ecclesie et conventui de Charitate octo libratas terre... Ego vero Aremburgis predicta, de cujus feodo dicta quinque arpenta pratorum movere noscuntur, predictam assignationem et assessionem volui, approbavi, laudavi pariter et concessi, bona fide promittens quod contra premissa vel aliquod premissorum, per me vel per alium, non veniam ullo modo, et ad hec me et heredes meos obligo et astringo. In cujus rei testimonium presentibus literis sigillum meum apponere dignum duxi. Datum die martis in festo beati Barnabe apostoli, anno Domini millesimo ducentesimo sexagesimo nono.